8
Kristu ti hhapalooay goori gu didiru
1 Gimba ga slaꞌane kaawa na nahiĩ. Gu lou, dandiray kona hhapalooay gu didiru, hiĩ ibiidi hari daba gu ⁄uya gu Iliitleemu, kitiĩ gosii gu tawaaloo yade rawaa gu rawge. 2 Ina yoóti yondiidi yondu gu hhapalooay gu didiru hemaage, daqa daa tlintiꞌisi sa Iliitleemu. Hematee da loi daa tleehhi ha Iliitleemu, ti heedi gooba nagaa tleehhi.
3 Kila hhapalooay gu didiru dugoóti qaasi ha Iliitleemu sa hadimisu idadu haa sadaaka. Inkoo, hhapalooay goori gu didiru, kwanda gi kone idoo da hadisa daqa Iliitleemuge. 4 Bere Kristu yaati aloo wana khoorotii, etaa ina yaa aloo hhapalooay tleehhidiyaaba, sa gimba wanay hhapalooee goó hadimisee sadaaka sa Iliitleemu, sariyaa da Musaa gooay giyoó ilii kaade. 5 Hhapalooetee yoóti yondita hemateesii daa tlintiꞌisi sa Iliitleemu, haã da ilaꞌaaꞌaatisa da mahhatu gu gimba gu waara pahha rawaa gu rawge. Haã na idoo Musaa sugwaa hiigadimi ha Iliitleemu giyaa ilii daadaausi hiigaasa tlehhinay gu hemaa, sugugi kaay tuba, “Khuꞌumi, boo⁄imisi idadu goõ naraꞌa, idoo sugwaa ilii laqami gooay ugu yade onke.”✡ 6 Inkoo, Kristu sugwaati qay yondu gu kaaru loi ba⁄ay da yondu gu hhapalooetee. Ina ti ilagaasimiisay sindoó hadisa ila⁄imbidu gu ⁄abu doó tleehhiye rawaa gu hiifadidu gu Iliitleemu hiĩ gu hhou loi.
7 Bere ila⁄imbidukira gu pandaa yaa aloo konaaba dakoo lensee, kwayru gu ila⁄imbidu gu caduu yaa aloo wanaaba. 8 Teesaaqay see, qatlay Taataa Iliitleemu giyaa ilii arimi dakoo daqa hida kosii, gi kaay tuba,
“Yuꞌudiyaa! Balalu yaa khociyay,
gamaa ilii qaase ila⁄imbidu gu ⁄abu
haa hida gu hhapee da Israeeli
haa gu hhapee da Yuuda.
9 Ila⁄imbiduki gu ⁄abu,
ti hikira pahhaaba gaa qaasi haa okookoiĩ koina,
qatlay giyaa iliica⁄asi inay hhapee da Misirigo.
Inay yaa iliiqaasiriiba ila⁄imbidukee koi,
teesaaqay, ana gigi siꞌi inay.
Ti ana, Taataa Iliitleemu na kakaakama.
10 Inkoo, balalu gwaa khocee, hiĩ na ila⁄imbidu gooi ga qaase haa Waisraeeli.
Ana qaasa sariyaa dooi ilahudaa koinay,
slime haga handikima muunaiĩ koinay.
Ana, Taataa Iliitleemu gooina tleehhida,
haa inay hida koi tleehhidiyay.
11 Heedi lensee himaa wanaaba gumaa caacaahhamisa danaee kosi,
baku kaawaraa sa hhia gosi tuba, ‘Taataa Iliitleemu caahhaku.’
Hida sliimaa hini caahhiyay, tlaatleesoo da hiĩ gu coko⁄u haa gu didiru naqatloo.
12 Ana hamaa ilamooyima dakoo dooina,
kara maa hiislawaaba tlakwaroo dooina.”✡
13 Qatlay Iliitleemu giyoó ilii eteediye ila⁄imbiduki gu ⁄abu, gimbaki ti laqaaqana tuba, yaa hiifaakisi ila⁄imbidukira gu pandaa. Kara idoo doó tlaatleesa faaka haa gi idoo daa qaruti tleehhita, yoóti daadaausida hiihhancooa.
✡ 8:5 Yuꞌudii kitaabuu gu Hiica⁄araa 25:40. ✡ 8:12 Yuꞌudii kitaabuu gu Yeremiyaa 31:31-34.